Leer jou kinders van Dankoffers » Somerstrand Gemeente
Leer jou kinders van Dankoffers
Maak vir jou kinders 3 houers, gemerk "Geld vir God", "Spaargeld" en "Geld om te spandeer." So kan jy jou kinders van vroeg af leer hoe om met geld te werk. Gee hul sakgeld in kleingeld (bv. R10 as R1e). So kan hulle self besluit hoeveel in watter houer kom. Laat hulle dan elke Sondag geld uit die "Geld vir God" houer neem en by die kerk in die kollektebord gooi.
Gesels met jou kinders:
­ God maak alles, so alles is God s'n. Ook ons. Ons is dankbaar omdat God alles gemaak het. Hy het vir ons so baie gegee dat ons vir hom wil teruggee.
­ Ons dink eerste oor God. Daarom gooi ons eerste geld in die "Geld vir God" houer.
­ Ons gee vir God omdat ons hom liefhet. Ons wys ook vir God dat ons hom liefhet deur kerk toe te gaan, met hom te gesels in gebed en deur goed te doen aan ander. Ons gee ons dankoffer by die kerk, sodat die kerk die dinge kan doen wat God wil hê. Dit help die kerk om mense van God te leer en om mense te help.
Gewoonlik stop ouers Sondae vir kinders geld in die hand om in die sakkie te gooi. Dit is goed vir jonger kinders (ongeveer 2-4), omdat hulle kan deelneem. Vir ouer kinders kan dit egter die verkeerde boodskap stuur:
­ Die geld was in die eerste plek nie hulle s'n nie, so hulle beleef nie die bevrediging van gehoorsaam geld vir God gee nie. Dankoffer is 'n manier om ons liefde vir God uit te druk.
­ Hulle gee al die geld wat jy vir hulle gee, so hulle leer nie om 'n gedeelte van hul geld vir God te gee nie. As ons werklik vir ons kinders leer van dankoffer, sal hulle die R1 wat jy vir hulle gee vat, in hulle sak steek en 10c in die bordjie gooi!
­ Dit leer hulle nie om God eerste te stel in hul finansies nie. Jou kinders moet leer om intensioneel te wees in die manier waarop hulle geld hanteer – ook die manier waarop hulle God dien met hul geld.
Moenie met jonger kinders praat oor 10% nie – hulle weet nog nie van persentasies nie! Met die houers kan hulle besluit hoeveel hulle gee, sonder dat dit wetties raak.